Twee wedstryde tussen Carlos en topplekCarlos Alcaraz laat waai in Kalifornië. Foto: Twitter. Carlos Alcaraz is nog ŉ tree nader om Novak Djokovic as die wêreld se voorste speler te onttroon. Daar staan trouens net twee wedstryde tussen hom en die boonste plek op die ATP-ranglys. Die 19-jarige Spanjaard het Felix Auger-Aliassime met 6-4 en 6-4 geklop om vir die halfeindstryd van die Indian Wells-toernooi in Kalifornië te kwalifiseer. In Djokovic se afwesigheid – wat weens sy inentingstatus toegang tot die VSA geweier is – moet die jong ster met die louere wegstap om weer as die topspeler op die internasionale verhoog gereken te word. Dit was terselfdertyd ook die eerste keer in sy loopbaan dat hy met Auger-Aliassime in ŉ ATP-wedstryd kon afreken. “My doelwit was doodeenvoudig net om vas te byt – ek het geweet daar sou geleenthede kom om hom onder druk te plaas. Dít was een van my lekkerste wedstryde van die jaar en ek is baie tevrede met my vertoning,” het Alcaraz gesê. Dit was ook sy eerste oorwinning teen ŉ toptienspeler sedert hy Holger Rune in die eindstryd van verlede jaar se Amerikaanse Ope geklop het. Hy sal nou teen nóg ŉ opkomende ster, Italië se Jannik Sinner, in ŉ halfeindstryd te staan kom. Dan sal Frances Tiafoe, wat deur Suid-Afrika se Wayne Ferreira afgerig word, teen Daniil Medvedev in die ander uitklopwedstryd te staan kom. Dit is die energieke Amerikaner se eerste ATP 1 000-halfeindstryd. In die vroueafdeling het Elena Rybakina en Aryna Sabalenka na die eindstryd deurgedring nadat hulle onderskeidelik met Iga Swiatek en Maria Sakkari afgereken het. Carlos Alcaraz teen Jannik Sinner Frances Tiafoe teen Daniil Medvedev